วันเด็กยะลา 68 หน่วยงาน จัดเต็ม ร่วมออกบูธ สร้างความสุข
บรรยากาศวันเด็กแห่งชาติประจำปี 2566 ที่สนามโรงพิธีช้างเผือก เทศบาลนครยะลา เป็นไปอย่างคึกคัก ซึ่งในปีนี้มีหน่วยงานทั้งภาครัฐและเอกชนร่วมสนับสนุนการจัดกิจกรรมจำนวน  68 หน่วยงาน ซึ่งเทศบาลนครยะลา โดยความร่วมมือและสนับสนุนจากหน่วยงานภาครัฐ ภาคเอกชนและประชาชนในจังหวัดยะลาจัดกิจกรรมขึ้น โดยมีนายสุพจน์ รอดเรือง  ณ หนองคาย ผู้ว่าราชการจังหวัดยะลา พร้อมด้วยนายพงษ์ศักดิ์ ยิ่งชนม์เจริญ นายกเทศมนตรีนครยะลา และผู้บริหาร นำเด็กๆ ที่ร่วมกิจกรรมยืนตรงเคารพธงชาติ จากนั้นเด็กชายนวพรรษ พินิจ นักเรียนจากโรงเรียนเทศบาล 3 วัดพุทธภูมิ นำสารวันเด็กแห่งชาติจากพลเอก ประยุทธ์ จันทร์โอชา นายกรัฐมนตรี นำขึ้นเวทีโดยผู้ว่าราชการจังหวัดยะลา อ่านสารให้กับเด็กที่เข้าร่วมงานได้รับฟังสารวันเด็ก 11 โรงเรียน 859 คน นายกเทศมนตรีนครยะลา กล่าวว่า เทศบาลนครยะลา ตระหนักและให้ความสำคัญแก่เด็กและเยาวชน โดยมีเจตนารมณ์ร่วมกันที่จะส่งเสริมสนับสนุนเด็กและเยาวชนให้เติบโตเป็นผู้ใหญ่ที่มีคุณภาพ มีความรู้ความสามารถ มีคุณธรรม มีความรับผิดชอบต่อตนเองและสังคม นำพาสังคมให้เกิดความสมานฉันท์และสงบสุขโดยผ่านกิจกรรมหลากหลายรูปแบบที่ส่งเสริมสนับสนุนการเรียนรู้ด้านสังคม อารมณ์และสติปัญญาสำหรับปีนี้มีหน่วยงานทั้งภาครัฐและเอกชนร่วมสนับสนุนการจัดกิจกรรม รวมจำนวน 68 หน่วยงาน แบ่งกิจกรรมออกเป็น 6 โซน ประกอบด้วย โซนสุขภาพ มีหน่วยงานเข้าร่วม 5 หน่วยงาน โซนความรู้ มีหน่วยงานที่เข้าร่วมกิจกรรม 28 หน่วยงาน โซนกิจกรรมกลางแจ้ง มีหน่วยงานที่เข้าร่วมกิจกรรม 6 หน่วยงาน โซนเวทีกลาง มีหน่วยงานที่เข้าร่วมกิจกรรม 19 หน่วยงาน ประกอบด้วย การแสดงในพิธีเปิด “การเล่า นิทาน 3 ภาษา เรื่อง กระต่ายน้อยยอดกตัญญู” จากโรงเรียนเทศบาล 5 (บ้านตลาดเก่า) การแสดง “เอ็งกอ” โดยโรงเรียนยะลาบำรุงผดุงประชา และการแสดงชุดสุนัขสงคราม จากกองกำกับการตำรวจตระเวนชายแดนที่ 44 และกองร้อยตำรวจตระเวนชายแดนที่ 443นอกจากนี้ มีการแสดงบนเวทีกลางจาก 19 โรงเรียน นักแสดง 267 คน โซนผจญภัย มีหน่วยงานเข้าร่วมกิจกรรม 2 หน่วยงาน โซนอาหารและเครื่องดื่ม ได้รับการสนับสนุนจากสำนักงานเหล่ากาชาดจังหวัดยะลา โรงเรียนนิบงชนูปถัมภ์ โรงเรียนยะลาบำรุงผดุงประชา หน่วยงานบริษัทห้างร้านเอกชน ในจังหวัดยะลา และสำนัก กองในสังกัดเทศบาลนครยะลา สนับสนุนอาหารและเครื่องดื่มจัดเลี้ยงเด็กตลอดทั้งวัน